ការសម្ភាសន៍របស់អ៊ុំស្រីឯក ម៉ួន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឯក ម៉ួន

***ពត៌មានសង្ខេបរបស់អ៊ុំស្រីឯក ម៉ួន***

*សព្វថ្ងៃនេះអ៊ុំស្រីឯក ម៉ួនមានអាយុ៦៧ឆ្នាំហើយ គាត់កើតនៅខែចែត្រ ថ្ងៃព្រហស្បតិ៍ ឆ្នាំមរមី។ គាត់មានបងប្អូន៣នាក់ ប្រុស១ ស្រី២ ហើយគាត់ជាកូនបងគេបង្អស់ គាត់ជាអ្នកស្រុកចុងឃ្នៀស ខេត្តសៀមរាប។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី២៦ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះឯក ម៉ួន

ក៖ ឯក ម៉ួន?

ខ៖ ចាស។

ក៖ ចុះអ៊ុំមានឈ្មោះហៅក្រៅទេ?

ខ៖ មានតែអញ្ចុះឯង អត់មានប្រែប្រួល។

ក៖ បាទអ៊ុំ ចុះមកដល់ឆ្នាំណឹងអ៊ុំមានអាយុប៉ុន្មានហើយ?

ខ៖ ខ្ញុំ ៦៧ហើយ។

កៈ បាទ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ ចាំ ប៉ុន្តែខ្ញុំដែលកើតដូចថាគេនិយាយប៉ុន្មានៗអត់ចាំទេ ចាំតែដូចថាយើងកើតឆ្នាំមរមី ហើយនិងខែនែ ខែចែត្រ ថ្ងៃព្រហស្បតិ៍។

ក៖ ខែចែត្រ ថ្ងៃព្រហស្បតិ៍ ឆ្នាំមរមី?

ខ៖ ចាស។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅចុងឃ្នៀសនេះឯង។

ក៖ តាំងពីនាយម៉ង?

ខ៖ ចាស ពីនាយមកប៉ុន្តែខ្ញុំនេះដល់បានគ្រួសារនេះខ្ញុំ នៅភ្នំទៅខ្ញុំផ្លាស់ទៅនៅភ្នំឈ្មោះនៅភ្នំុំ។

ក៖ បាទ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ ខ្ញុំបងប្អូននោះវា៣នាក់ ប្រុស១ ស្រី២ ។

ក៖ ហើយអ៊ុំជាកូនទីប៉ុន្មានដែរអ៊ុំ?

ខ៖ ទី១។

ក៖ បងគេ។

ខ៖ ចាស បងគេ។

ក៖ ចុះអ៊ុំអាចជួយប្រាប់ឈ្មោះទាំងអស់របស់អ៊ុំបានទេ?

ខ៖ បានតើឈ្មោះ ឯក រ័ត្ន ហើយនិងឯក ច័ន្ទ។

ក៖ ឯក ច័ន្ទណឹងពៅគេ?

ខ៖ ពៅគេ។

ក៖ បាទអ៊ុំ ចុះអ៊ុំនៅចងចាំអ្វីខ្លះដែរកាលពីក្មេងៗ កាលពីអ៊ុំនៅក្មេងៗអាយុ១០ឆ្នាំអីជាងអី អ៊ុំបានទៅរៀនឬក៏បានធ្វើអ្វីខ្លះដែរជាមួយបងប្អូនចឹងអ៊ុំ?

ខ៖ ខ្ញុំអត់បានរៀនដែរប៉ុន្តែរៀនដូចជាស្រពិចស្រពិលកាលនោះ ដូចថាយើងមិនបានរៀបជាប់ណាយើងដូចថាម៉ែឪយើងទាល់យើងអត់បានរៀនជាប់ទេ ប៉ុន្តែថាយើងជាកូនបងយើងនឿយជាងគេរែកព្រួល ជួសមោងជាមួយឪពុក ទៅណាក៏ជាមួយឪពុកដែរ ទៅទិញត្រីទិញអីលក់ទៅក៏ចែកទូកដូចថាយើង អាយុ ជាង១០ឆ្នាំអីជាងណឹងចែកទូកជាមួយឪពុកទៅ ទៅលក់នៅដូចថាពីដើមមិញវាមានមួយចំហៀងម្នាក់យើងចែកទូកពី វិល្ល៍ប្រេងទៅយើងឆ្វែលភ្នំទៅទៅឡើងទៅស្អីនេះវត្តគេហៅនែ ព្រែកប្រោះ ព្រែកអីឯណោះ គេលក់ដូចថាមួយចំហៀងម្នាក់ណា យើងចេះតែទៅលក់ទៅដូរទៅ ទៅក៏មកវិញទៅ ព្រលឹមឡើងភ្លឺឡើងទៅដល់ទូកវិញ អញ្ចុះឯង ខ្ញុំនឿយជាងគេដាក់លប។

ក៖ អត់សូវបានទៅរៀនទេ?  
ខ៖ អត់ អត់បានទៅរៀន ទៅដល់អាពតវាជម្លៀសទៅនេះ កាន់តែឆ្ងាយអត់ចេះអីសោះ។

ក៖ អញ្ចឹងមកដល់សព្វថ្ងៃនេះអត់ចេះអាន និងចេះអក្សរខ្មែរទេ?

ខ៖ អត់ អត់ចេះទេ។

ក៖ បាទអ៊ុំ ចុះអ៊ុំអាចប្រាប់បន្តិតបានទេថាការរស់នៅសម័យអ៊ុំនៅណឹងយ៉ាងម៉េចដែរ? កាលពីអ៊ុំនៅក្មេងៗណឹងមានទិដ្ឋភាពម៉េចដែរ ឬក៏មានភាពសប្បាយរីករាយម៉េចដែរ  
ចឹងណាជីវភាពណា?

ខ៖ ទេ មានអីដូចជាជីវភាពយើងមួយហូបមួយចុកអីធម្មតាយើងចេះតែតិតក់រកទៅ ធ្វើប្រហុកធ្វើអីទៅព្រោះ ចុះខ្ញុំបងគេមីប្អូនខ្ញុំមួយទៀតទៅដូចថាគេនៅតូចៗជាងខ្ញុំមានតែខ្ញុំទេធំលើសគេទៅក៏ ទៅរើសត្រីគេទៅគេឲ្យមួយទូកៗមកអង្គុយធ្វើប្រហុកលក់ទៅ ភ្លឺឡើងក៏លក់ទៅក៏ដេកមួយដង មីប្អូនគេទៅជួយហាលត្រីពីដើមមិញស្រុកយើងវាស្រួលណាស់ មិនដែលជួលកាលីជួលអីទេយើងទៅធ្វើប្រហុកធ្វើអីទៅ យកទៅលក់ទៅ១ម៉ឺនអីទៅ ប៉ុន្តែ១ម៉ឺនកាលនោះមិនធម្មតាទេ១ម៉ឺននោះដូចថាមួយហូបមួយចុកថាវាស្រួល។

ក៖ បាទអ៊ុំ ចុះកាលណឹងអ៊ុំនៅតែលើកទឹកទេ ឬក៏ម៉េចដែរអ៊ុំ?

ខ៖ នៅលើទឹក នៅទន្លេយើងណឹងឯង។

ក៖ នៅតែទន្លេទេ?

ខ៖ ចាសនៅតែទន្លេនោះឯង។

ក៖ ចុះការរស់នៅលើទន្លេណឹងម៉េចដែរអ៊ុំកាលណឹង? ពិបាកឬក៏វាស្រួលម៉េចដែរ?

ខ៖ មិនស្រួលទេអូនអើយដល់ពេលខ្យល់ព្យុះមកយើងនេះយំផងអីផងខ្លាច នៅទន្លេពីដើមមិញធម្មតាទេយ៉ាប់ណាស់ ប៉ុន្តែយើងអ្នកធ្លាប់នៅនោះហើយស្រុកកំណើតយើងហើយត្រូវតែនៅនោះឯង ត្រូវតែនៅនោះឯង។

ក៖ កើតមកបន្តិចចេះហែលទឹកបណ្តោយ?

ខ៖ នោះឯង កើតមកចេះហែលទឹក ស្រវ៉ាត្រីតាមក្រោមផ្ទះអីដូចថាមានសរសេយើងបោះអញ្ចេះណា សឹងថាមិនបាច់ទិញម្ហូបទេត្រីមកនៅតាមអាសរសរផ្ទះយើងនោះឯងក៏ចាប់ទៅ។

ក៖ កាលនោះសម្បូរត្រីខ្លាំងមែនទេអ៊ុំ?

ខ៖ សម្បូរណាស់កូនអើយដល់ពេលយើងចែកទូកទៅអញ្ចេះណាត្រីរៀលអីគាស់តែទូកទៅមួយសម្លរមួយហូបៗណឹង ប៉ុន្តែយើងវាអត់មានកូនប្រុសរក វាយ៉ាប់ដែរយើងវាអត់មានបានទៅមានបានអីនិងគេទេ ចង់និយាយថាបានតែមួយហូបៗប៉ុណ្ណោះឯង ប៉ុន្តហូបចុកដូចវាមួយស្រួលដែរ វាមិនទៅយ៉ាប់ណាប៉ុន្មានទេ។

ក៖ បាទអ៊ុំ ចុះពេលដែលមានយន្តហោះរទម្លាក់គ្រាប់បែកវិញ កាលណឹងនៅខាងចុងឃ្នៀសណឹងមែនទេអ៊ុំ?

ខ៖ ចាស ខ្ញុំនៅចុងឃ្នៀស។

ក៖ បាទ ចុះមានទិដ្ឋភាពអីកើតឡើងដែរកាលណឹងអ៊ុំ?

ខ៖ អត់ផង ដូចគេទម្លាក់ ទម្លាក់នៅភ្នំទេកូន ទម្លាក់ឯភ្នំយើងឯទន្លេនោះវាផុតទៅវិញទេ ប៉ុន្តែជួបប្រទះដែរ ជួបប្រទះដូចថាយើងរស់នៅជាមួយដូច ដូចជាកាលណឹងជាមួយវៀតណាមផងអីផងទៅម៉ារីនចូលមកទៅគេបាញ់ដែរ បាញ់ទៅក៏យើងលោតទឹកលោតអីទៅណានៅក្រោមដើមឈើទៅ ហដល់យើងយើងទឹកទន្លេឡើងមកយើងថយទូកមក ថយអញ្ចេះទៅក៏កប៉ាល់វាឆ្វែលទៅក៏យើងនេះក៏អោបអាដើមរាំងដើមអីទៅណា ខ្លាចដែរ ខ្លាចគ្រាប់គេទម្លាក់ដែរ លឺតែព្រួតៗតែមិនដឹងនៅឯណាទេមើលទៅឃើញតែកប៉ាល់ហោះរនៅតែលើក្បាលយើង យើងក៏លោតទឹកទៅ តោងទូកតោងអីទៅយ៉ាប់អញ្ចុះឯងដែរប៉ុន្តែវាមិនអីដូវថាវា គេនេះទៅគេទៅបាត់ទៅ កប៉ាល់ហោះរនោះគេទម្លាក់ហើយគេទៅបាត់ទៅ។

ក៖ ចុះកប៉ាល់ហោះរណឹងនៅខាងលន់ នល់ មែនអ៊ុំ?

ខ៖ លន់ នល់នោះឯង នោះគេហៅអាខ្នោះចង្រ្កានៗ។

ក៖ ខ្នោះចង្ក្រោន?

ខ៖ នោះឯងគេហៅអាខ្នោះចង្ក្រាន ដូចថាវាអញ្ចេះទៅក៏មានដូចអាខ្នោះ អញ្ចេះឯង៤ជ្រុងនៅពីក្រោយ គេហៅអាខ្នោះចង្ក្រាន ពួកយើងចេះតែហៅអញ្ចុះឯងលឺគថាក៏ថាតាមគេ ចាសទម្លាក់ទៅក៏យើងនោះក៏ចេះតែភ័យថ្ងៃក្រោយ ឲ្យតែលឺសូរសម្លេងកប៉ាល់ហោះរនៅឯណាក៏យើងលោតទឹកដែរ ចេះតែខ្លាច នោះឯងលោតទឹកមុនហើយ ចុះយើងខ្លាចវាមកទៀតទៅវាទម្លាក់ ប៉ុន្តែមិនដឹងជាគេទម្លាក់នៅឯណាលឺសូតែត្រួតៗទៅមើលទៅវាដូចនៅអញ្ចេះឯង លឺតែឈីវៗ ប៉ុន្តែបើគេទម្លាក់យើងនោះក៏វាងាប់ដែរ យើងចង់និយាយថាបើវាទម្លាក់ចំដឹងតែយើងងាប់ អានេះដូចគេបង្អើលយើងក៏មិនដឹងអីក៏មិនដឹងទេ ខ្ញុំតស៊ូដែរវាចេះតែរស់ទៅ។

ក៖ បាទ អញ្ចឹងក្រោយពីគេទម្លាក់ណឹងមក ចាប់ផ្តើមប៉ុល ពតចូលស្រុកមែនដែរអ៊ុំ?

ខ៖ ដូចប៉ុល ពតចូលណឹងឯងគេជម្លៀសគេឲ្យយើងប៉ុល ពតចូល ទេដូចជាមាន២នេះបងសឿម ដូចជាមាន២ដូចមិនមែនប៉ុល ពតទេអាដើមដំបូងចូលនោះ ដូចជាស្អីដើមដំបូងអេប៉ុល ពតណឹងឯង។

ក៖ ខ្មែរក្រហម។

ខ៖ ចាសខ្មែរក្រហមទៅ នោះឯងជម្លៀសទៅនោះគេចាប់ផ្តើមជម្លៀសហើយ ចាប់ផ្តើមជម្លៀសមកទឹកទន្លេឡើងគេជម្លៀសមកខ្ញុំក៏ផែតែប៉ុណ្ណេះឯង ទៅក៏យើងរើតែឥវ៉ាន់បានតិចតួចដែលថាអាចនិងយើងហូបចុកបានរែកតែប៉ុណ្ណោះឯង ៣ ៤នាក់ម៉ែកូនណឹងឯងជម្លៀសទៅទៅនៅវត្តអារញ្ញ ធ្វើស្រែនោះយើងអត់ស្គាល់អីទាំងអស់ ស្រែក៏មិនដែលស្គាល់អីក៏មិនដែលស្គាល់ចុះយើងនៅតែទន្លេនោះមិនដែលស្គាល់អី។

ក៖ បាទអ៊ុំ ចឹងលំបាកយ៉ាងម៉េចដែរអ៊ុំ? ជម្លៀសចឹងគេឲ្យធ្វើការអីខ្លះដែរឲ្យទៅស្ទូងទៅដកទៅ ខ្ញុំគេថាអរមិត្តម៉ួនទៅស្ទូង ស្ទូងអញអេះក្បាលហើយខ្ញុំចុះយើងនៅពីក្រុមុំមិញដែរ ដូចថាចុះទៅស្ទូងដូចថាស្ទូងមុំចង្រ្កានមិនដឹងជាមុំចង្ក្រានម៉េច ដាក់ទៅដូចជាយើងធ្លាប់ដាក់លបនោះមានអីដាក់ទៅតម្រង់រកត្រង់ភ្លឹង គេថាអេមិនមែនធ្វើអញ្ចុះទេ ខ្ញុំអត់ចេះទេមិនដឹងធ្វើយ៉ាងម៉េច ចុះមិនមើលគេភ្នែកអត់មើលទេគេថាអញ្ចេះឯង ទៅក៏មើលគេទៅក៏រៀនតាមគេ ដើមដំបូងនោះយើងពិបាកដែរ។

ក៖ បាទ។

ខ៖ ឈឺដៃឈឺអីដែរចុះយើងមិនដែលសោះ ចុះញ៉ុតចុះអាណាដីរឹងយើងញ៉ុតតែមេដៃ។

ក៖ បាទ ចុះកាលណឹងអ៊ុំមានអាយុប៉ុន្មានដែរអ៊ុំ?

ខ៖ កាលនោះដូចជា១៧ ១៨។

ក៖ បាទ កាលណឹងនៅកងនារីមែនអ៊ុំ?

ខ៖ ចាស នៅកងនារី។

ក៖ បាទអ៊ុំ អញ្ចឹងអ៊ុំជម្លៀសទៅតែមួយកន្លែងណឹងទេ ឬក៏ទៅកន្លែងផ្សេងទៀត?

ខ៖ ខ្ញុំជម្លៀសទៅ ដំបូងនៅវត្តអារញ្ញ ដល់គេជម្លៀសពីវត្តអារញ្ញទៀតទៅនៅត្រាំនាគ ចុងកៅស៊ូននោះឯងទៅនៅនោះក៏វេទនាដែរដូចថា ចុះស្មារទោសគេឲ្យយើង​ដូចថាពោតទៅ អង្ករគេដឹងតែមួយក្តាប់នោះឯង ទៅគេឲ្យយាមអីទៀតនោះណា គេឲ្យយាមយប់ឡើងម៉ែអើយអង្គុយទល់ខ្នងគ្នាខ្លាច នោះឯងៗវេទនាណាស់ុំ

ក៖ បាទអ៊ុំ ចុះការហូបចុកម៉េចដែរកាលណឹង? អាចនិយាយលម្អិតបន្តិចបានទេអ៊ុំ?

ខ៖ ហូបចុកនោះដូចអ៊ុំនិយាយចឹងឯង បបរមួយួការម៉ែលប៉ុនបបរនោះគ្រាប់ពោតទេ អាគ្រាប់ពោតលឿងយើងណឹងឯង ស្មារទោសទៅហូបរួចទៅមកយ៉ាងម៉េច ស្មារទោសទៅបត់ជើងក៏មកតែគ្រាប់ពោតណឹងឯងមកវិញមកចេះតែហូបទៅអង្ករនោះមួយ  
គ្រាប់ៗទេ នោះឯងឲ្យតែរស់វាចេះតែរស់ដែរណា មិនមែនថានេះទេគេឲ្យមួយការម៉ែល  
អាកាម៉ែលប៉ុណ្ណេះៗ មួយកាម៉ែលៗគេដួសចែក។

ក៖ ចុះចំពោះការធ្វើការវិញ គេឲ្យធ្វើការធ្ងន់ធ្ងរម៉េចដែរអ៊ុំកាលណឹង?

ខ៖ ខ្ញុំនោះគេឲ្យកាលនោះគេឲ្យរែកតែដីណឹងឯង រែកដីធ្វើស្រែ អានោះកាលជម្លៀសទៅទំនប់ម្កាក់ណា នៅទំនប់ម្កាក់គេឲ្យរែកដី យើងរែកដីដូចថាយើងកាប់ទៅក៏រត់ឡើងទៅខ្ពស់គ្រាន់ដែរទំនប់គេនោះ នៅសព្វថ្ងៃនោះឯងទំនប់កេរ្តិដំណែលនៅសព្វថ្ងៃណឹង រែករត់ឡើងទៅយើងវាហត់ដែរប៉ុន្តែយើងទៅហា៊នស្រែកឯណាតែស្រែកគេវាយចោលចេះតែធ្វើទៅ ធ្វើប៉ុណ្ណោះហើយនៅតែខុសទៀតយើងធ្វើហើយយើងខុសទៀត។

ក៖ ចុះអ៊ុំមានដែលធ្លាប់ឃើញអ្នកដែលធ្វើខុសឬក៏យកលួចគេហូបដោយសារឃ្លានពេកណឹងគេធ្វើទណ្ឌកម្មអីម៉េចដែរអ៊ុំកាលណឹង?

ខ៖ ខ្ញុំអត់ដឹងតែតែលឺតែគេថាយើងវាអត់បានឃើញផ្ទាល់ភ្នែកណា ប៉ុន្តែខ្ញុំណឹងកាលនោះខ្ញុំទៅទៅយើងគេហៅទំនប់ ទំនប់ស្បូវនៅជិតជីក្រែង ទៅខ្ញុំដូចថាទៅៗបងប្អូនខ្ញុំ ដូចជាជីដូនមួយអីគាត់ជម្លៀសទៅមុខគេថាអូ វត្តវិហារព្រហ្មនេះគេថាវត្តវិហារព្រហ្មនេះគឺខ្លាំងណាស់ គេវាយអីទៅក៏បងថ្លៃខ្ញុំនោះគាត់ដើរមកគាត់ឃើញខ្ញុំធ្វើប្រហុកលឺយឲ្យគេណា លឺយអាប្រហុកយកឆ្អឹងចេញ ទៅក៏យកឆ្អឹងចេញទៅ បងខ្ញុំនោះមីម៉ួនអើយង៉ែងចោលឆ្អឹងដែរ យកធ្វើអីចែគេយកតែសាច់ទេ ទៅក៏ខ្ចប់អានោះឯងអាអញសុំមកយកឆ្អឹងនោះទៅស្ងោរដូចថាគ្នាចង់ស្លរចង់ស្លុកអីណា ទៅយប់ឡើងគេចាប់ខ្ញុំទៀត គេចាប់គេថាយើងលួចបណ្តោះឲ្យខ្មាំង គេចាប់ខ្ញុំមកគេចាប់មកយកមកដាក់នៅសៀមរាបណឹងឯង អានោះបានថាមិនដឹងថាងាប់ឬក៏រស់ទេខ្ជិល តាមដំណើរទៅគេចាប់ចងមកក៏ដើរមកធ្លាក់ក្រឡុកផងអីផងប៉ុនយើងយប់យើងអត់មើលដឹងទេអត់ដឹងថាត្រង់ណាត្រង់ណី យកមកដាក់នៅកំពង់ក្តី យកមកដាក់នៅកំពង់ក្តីទៅក៏គេឲ្យឡើងឡានយកមកដាក់គុកនៅសៀមរាប ពីដើមមិញមានគុកធំនៅសៀមរាបគេថាកន្លែងគុកធំ ទៅយើងគេយកទៅសួរចម្លើយ ថាប្តីនាងឯងធ្វើអីកាលខ្ញុំបានប្តីមុនគេថាប្តីនាងឯងធ្វើអី ខ្ញុំថាប្តីខ្ញុំអត់មានធ្វើអីទេគាត់គ្រាន់រកស៊ី ប្រាប់ឲ្យត្រង់ ធ្វើទាហានដឹងខ្ញុំថាអត់ទេប្តីខ្ញុំអ្នករកស៊ី ទៅក៏គេយកមកវិញទៅគេវាយយើងដែរណាគេយក គេយកក្រចាប់គៀបភ្លៅយើងអីយើងទៅណាឲ្យយើងឆ្លើយខ្ញុំថាអត់ទេប្តីខ្ញុំអត់ធ្វើអី សួរនាងឯងបានប៉ុន្មាន ខ្ញុំបានប្រហែលជា៦ ៧ខែទៅគេចាប់ប្តីខ្ញុំយកទៅមុនហើយជាមួយឪពុកខ្ញុំចាប់យកទៅគេថា មិនដឹងគេយកទៅណាគេថាឲ្យទៅរៀនមិនដឹងទៅរៀនឯណា ទៅរៀនឯណាទាល់តែសព្វថ្ងៃនេះមិនឃើញសោះ ទៅរៀនឯណាគេថាអញ្ចេះឯង ទៅយើងនេះចេះតែអឺអើតាមគេឲ្យទៅរៀនក៏ទៅរៀនទៅ។

ក៖ បាទ អញ្ចឹងកាលណឹងមានន័យថាឪពុក ហើយនិងប្តីត្រូវបានគេបញ្ឆោតយកទោសម្លាប់បាត់ហើយ?

ខ៖ ចាសនោះឯង គេថាទៅតែ៧ថ្ងៃទេ គេថាឲ្យទៅរៀន៧ថ្ងៃមកវិញខ្ញុំនឹកឃើញចេះតែ អាពេលនោះយើងខ្លាចមនុស្សម្តងណា អត់ខ្លាចខ្មោចទេដែលគេសម្លាប់និងភូមិត្រពាំងវែងណឹងឯង គេសម្លាប់គរជើងលើគ្នា ភ្ញើយអាករ ភ្ញើយអាករក៏ដើររកណា ប៉ុន្តែដោយសារអ្នកចងមក២០ប៉ុន្មាននាក់គេថាហឺ ពួកហ្អែងសុទ្ធតែរួចពីងាប់ហើយយកឲ្យទៅរៀន ៧ថ្ងៃម៉ែ៧ថ្ងៃនោះមិនដឹងជា៧យ៉ាងម៉េចវាទេក៏បាត់ឈឺង ចុះយើងនេះវាអរណា ដល់គេទៅផុតទៅម៉ោង៣ទៅគេទៅផុតទៅគេនៅ យើងទៅមើលហើយទៅអើតមើលទៅក៏ដើរទៅក្រោយផ្ទះណឹងឯងទៅក៏ម៉ែអើយឃើញទៅក៏ អាករនោះឯងទៅក៏ឈាមកកភ្នែកក្រឡក់ៗទាំងអស់ ៦១នាក់ ហើយយប់ឡើងនោះក៏ឡានមកតែរហូតនោះឯង ទៅគ្មានអ្នកណាហ៊ានក្អកទេចុះខែភ្លឺនោះ ដូចយើងជិតមាត់ថ្នល់ចេះអើតមើលទៅធាងដូងគេបាំង ហើយអាចងគេចងបណ្តើរកាលនោះសុទ្ធតែពួកនិសិ្សត ទៅនៅព្រែវាំងព្រៃឆ្ការនោះសុទ្ធតែពួកនិស្សិតណឹងឯងចាប់យកគ្នាទៅ ប៉ុន្តែឃើញតែស្រីៗនៅរស់ នៅរស់ដែលយើងមកវិញដែលយើងចូលទៅដើរទៅក៏ជួបគ្នាទៅចេញដូចថាយើង គេរំដោះបានទៅក៏យើងចេញមក ចេញមកទៅក៏ជួបគ្នានៅទេមីម៉ួនង៉ែងនៅដែរអត់ ចាសខ្ញុំនៅទេយើងជម្លៀសទៅផ្សេងគ្នានោះណា នៅបានតែនឹកឃើញថា សព្វថ្ងៃមិនដឹងជានៅឯណាអីឯណីអីយើង ចុះគេបែករាងខ្លួនប៉ុន្តែកាលនោះខ្ញុំជាមួយ ការ៉ូសិដ្ឋ ពៅ ធាវីគេនៅភូមិជាមួយគ្នាតួឯកកុនអី លី វ៉ាអីប៉ុន្តែគេទៅនៅថៃ កាលនោះគេមកយក គេមកលួចយកប្រពន្ធកូនគេទៅ យកទៅដឹងកាលណឹងខ្ញុំដឹងច្បាស់ថា មកយកទៅជួលគេមកយកទៅណឹងជិះសេះ នៅព្រៃវាំងព្រៃឆ្ការនោះសុទ្ធតែខ្លារ សុទ្ធតែដំរីណា ដល់មកយកនេះឯងទៅគេថាជិះអាម៉ូតូធំៗណឹងឯងមកយកដល់ទៅនោះមានកូនង៉ាទៅមួយ ដល់មានកូនង៉ាទៅមួយនោះឯងទៅ ស្មារទោស លឺគេនិយាយថាឃើញតែកូន ឃើញតែកូននោះស្មារទោសប្រហែលជាច្របាច់ច្រមុះឲ្យគ្នាងាប់ណា ថានៅក្នុងព្រៃណឹងចុះវាយំនោះគ្នាមិនខ្លាចហាច្របាច់ច្រមុះឲ្យកូនងាប់ ទៅក៏នៅ ពៅទៀត ពៅគេណឹងគេជម្លៀសពីព្រៃឆ្ការណឹងឯងមកនៅជាមួយភូមិខ្ញុំ គាត់និយាយប្រវិត្តគាត់ថាតួឯងកុនពីដើម ទៅក៏មកហើយស្អាតនោះទៅគេអត់ហា៊នទុកនៅអាជិតនោះទេខ្លាចវាទៅមួយទៀតប៉ុន្តែដល់សម័យអាយើងចូលស្រុកមកយើងជួបគ្នា នៅភូមិជាមួយគ្នាទៅក៏គេបែកទៅនៅភ្នំពេញនៅចុងស្ពានជ្រោយចង្វារ ខ្ញុំនេះក៏មកឯណេះទៅ។

ក៖ បាទអ៊ុំ ចុះអ៊ុំអាចប្រាប់បន្តិចបានទេពីពេលដែលវៀតណាមវាយចូលមកណឹង តើមានទិដ្ឋភាពម៉េចដែរ សម្រុកមកស្រុកវិញចឹងណា?

ខ៖ ខ្ញុំកាលនោះគេជម្លៀសខ្ញុំគេហៅនៅស្ពានមេម៉ាយទៅដាំល្ហុងដាំអី ដល់ទៅដាំណឹងសព្វថ្ងៃណឹងគេហៅថ្លាំង ព្រៃជ្រូកប៉ុន្តែទៅលើទៀត ទៅខ្ញុំដាំល្ហុងទៅថ្ងៃចុះធ្លាប់តែព្រលឹមឡើងគេឲ្យយើងទៅធ្វើការដល់ថ្ងៃនោះស្ងាត់ឈឹងចេះតែឆ្ងល់ម៉េច ទៅក៏ពួកអ្នកមូលដ្ឋានដែលគេក្តាប់គេនៅជាមួយយើងគេក្តាប់យើងគេអ្នកមូលដ្ឋានទៅគេថា មីម៉ួនង៉ែងមិនដឹងទេ ខ្ញុំថាដឹងយ៉ាងម៉េចវៀតណាមចូល អឺខ្ញុំមិនជឿទេ ទៅក៏មិត្តនោះប៉ុន្តែុយើងដល់នេះយើងរត់រៀងខ្លួនទេណា រត់រៀងខ្លួននេះក៏ដើរតាមផ្លូវមកអាណាគេទៅខាងណោះ អាណាគេទៅខាងណេះ ហើយខ្ញុំនេះចេះតែដើរមិនដឹងជាផ្លូវណាទេចេះតែតាមគេទៅសួរថាផ្លូវនោះគេទៅណ ទៅស្រុកយើងណឹងឯង ទៅឯណាទៅស្រុកយើងចេះតែដើរទៅ ទៅក៏ពួកប៉ុល ពតនោះក៏គេដើរស្ពាយតែកាំភ្លើងទៅក៏គេអត់មានធ្វើអីយើងទេ ទៅវៀតណាមនោះក៏យើងអត់ឃើញដែរ ហើយយើងនោះអានោះផ្សងព្រេងហើយណាបើសិនជាគេវាសម្លាប់យើងក៏វាបានដែរប៉ុន្តែវាក៏មិនធ្វើអីយើង ក៏ដើរទៅគេលើកាំភ្លើងទៅគេទៅតែអញ្ចេះឯងទៅអាដើរអាថ្នល់នោះគេហៅភ្នំដី ភ្នំអីយើងនេះចេះតែសួរគេដើរ ដើរតាមពាក់ស្នែង ជប់ ពាក់ស្នែងអីសួរ ខ្ញុំនេះចេះតែមាត់រពែករពូចទៅអានេះគេហៅភូមិអី គេថាពាក់ស្នែង ជប់ ពាក់ស្នែងណា ជប់ ពាក់ស្នែងណឹងនៅខាងណាអង្គរគេថានៅខាងលើអង្គរ ហើយផ្លូវខាងណាទៅអង្គរយើងចង់អាមកស្រុកយើងតិច អាទៅម៉ែឪនោះបន្តិច ចុះម៉ែឪយើងនៅឯណោះនៅជិតទំនប់ម្កាក់នោះ យើងវានឹកឃើញថាយើងមកឯណេះស្រណោះម៉ែឪ ម្តាយនោះគាត់អត់ថាយើងទៅណាទៅណីដឹងថាគេចាប់យើងមិនដឹងជាយើងរស់ងាប់ទេ អេទៅប្តូរទៅណោះនិងគេទៅ ទៅៗក៏ដើរមួយថ្ងៃ មួយយប់មួយថ្ងៃដើរបានដល់ ដល់ទៅក៏ឃើញម៉ែឪក៏យំរៀងខ្លួនទៅដែលយើងបែកគ្នាចុះជាង១ឆ្នាំដែរ បែកគ្នានោះឯទៅ ហរដល់បានប៉ុន្មានថ្ងៃគេច្រូតស្រូវច្រូតអីទៅគេ គេឲ្យស្រូវឲ្យអី ឪពុកមារខ្ញុំនេះនៅវត្តចកទៅក៏គាត់ទៅបររទេះទៅយកដឹងថាពួកខ្ញុំនៅរស់បររទេះទៅយកឯណោះឯង យកដឹកអង្ករគេឲ្យស្រូវនោះប៉ុន្មានបេនោះ ពីដើមមិញយើងមានបាវពោះឈ្លើង ទៅគេឲ្យប៉ុន្មានប៉ាវទេកាលនោះ ៤ ៥ប៉ាវដែរមកទៅក៏ដើរបកមកនេះវិញទៀត ដើរមកបកទៅសៀមរាបនេះវិញ វេទនាដែរតែមិនដឹងធ្វើយ៉ាងម៉េចចេះតែយើងតស៊ូទៅធ្លាប់ទៅហើយនោះ។

ក៖ ប៉ុន្តែសុទ្ធតែបុណ្យវែងបានឆ្លងកាត់បាន?

ខ៖ ចាស ចាស។

ក៖ ចុះចំពោះអ៊ុំផ្ទាល់ អារម្មណ៍អ៊ុំចំពោះសម័យប៉ុល ពតណឹងហ៉ាងម៉េចែរដែរអ៊ុំ?

ខ៖ ដូចយ៉ាប់ដែរប៉ុន្តែយើងមិនដឹងធ្វើម៉េចបើសង្គមយើងរស់នៅកន្លែងគេហើយយើងត្រូវតែតស៊ូដើម្បីរស់ ចង់និយាយថាដើម្បីរស់ត្រូវចេះតែតស៊ូធ្វើនិងគេទៅ គេប្រើយើងក៏ប្រើនោះគ្មានសមហេតុផលទេប៉ុន្តែយើងបើមិនធ្វើឯណាបើគេទូទៅហើយយើងទៅប្រឆាំងក៏ងាប់ចឹងហើយចេះតែធ្វើទៅ មកវិញទៅក៏បបរមួយចានទៅនិងអំបិល អំបិលលីង ហើយខ្ញុំអត់ចេះហូបទេអំបិលលីងខ្ញុំសុខចិត្តសុំអាគ្រួសគេមួយដុំទៅលិឌបន្តិចទៅបបរមួយស្លាបព្រារទៅធ្វើចុះឯង ប៉ុន្តែស្រែនោះធ្វើកើតមិនដឹងជាយ៉ាងម៉េចមិនដឹងថាស្រូវណឹងយកទៅណាខ្ញុំឆ្ងល់អាត្រង់នោះឯងចេះតែដេកពិចារណាត្រង់នោះឯង ស្រែក៏ធ្វើខ្ញុំអីណឹងទៅច្រូត ចុះអង្ករណឹងមិនដឹងយកទៅណាគេដឹកមកទៅផ្ទះនៅមូលដ្ឋានគេមានគេដាក់ជង្រុកគេមានជង្រុកគេទៅពួកយើងនេះវាគ្មានអីទេ មានតែទៅកន្លែងសហករណ៍គេនោះឯងទៅក៏គេបបរនោះឯង មួយវែកៗម្នាក់នោះឯងទៅប៉ុន្តែលាយដំឡូង សម្លរប្រហើរក៏ដំឡូង អាបបរក៏ដំឡូងនោះឯងក៏ចេះតែហូបទៅប៉ុន្តែខ្ញុំមិនសូវបានហូបទេខ្ញុំហូបតែជាមួយអំបិល អំបិលគ្រួស មួយដុំប៉ុនកូនដៃទៅខ្ញុំលិឌទៅតិចៗទៅ ទៅបបរមួយស្លាបព្រារទៅប៉ុនវាចេះតែរស់ដែរ និយាយឲ្យឃើញទៅវាចេះតែរស់ដូចថាចុះមនុស្សយើងធ្វើម៉េច ប៉ុន្តែធាត់សម័យអាពតខ្ញុំធាត់ ធាត់ឡើងសម័យយើងសម័យលន់ នល់នោះខ្ញុំអត់ធាត់ទេខ្ញុំស្គមទៅដល់សម័យអាពតបែរជាធាត់ មិនដឹងជាយ៉ាងម៉េច។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះយាយមាន។

ក៖ យាយមាន?

ខ៖ ចាស យាយមាន។

ក៖ ចុះគាត់មានស្រុកកំណើតនៅឯណាដែរ?

ខ៖ គាត់នៅនេះឯងដែរគាត់ ស្រុកកំណើតគាត់នៅវត្តអារញ្ញប៉ុន្តែគាត់បានប្តីប្រពន្ធមកគាត់មកនៅយើងខ្មារ ពីដើមមិញគេហៅខ្មារ យើងមួយជួរនេះបន្ទាប់ពីត្រង់នេះទៅនោះគេហៅខ្មារ។

ក៖ បាទ ចុះម្តាយរបស់អ៊ុំណឹងជាមនុស្សបែបណាដែរ? ជាមនុស្សកាច ឬក៏ស្លូតដែរអ៊ុំ?

ខ៖ យីគាត់នោះលែងនិយាយហើយកាច គាត់ទៅរកត្រីរកអីទៅធ្វើបាបតែខ្ញុំណឹងឯងជាងគេវ៉ៃ មួលសាច់ភ្លៅទៅមកពីលក់វិញទៅក៏ដងទឹកឲ្យគាត់គាត់មិនដែលត្រូវចិត្តទេ គាត់កាចប៉ុន្តែគាត់មិនដែលចេះទៅឡូឡាអ្នកណាទេគ្រាន់ថាប្រដៅយើងឲ្យល្អយើងចង់និយាយ នៅផ្ទះយើងទៅយើងដាំបាយដាំទឹកទៅចាំគាត់ទៅយើងអត់ទាន់ចេះធ្វើម្ហូបស៊ីទេយើងនៅតូចណា ដូចថាអាយុជាង១០ឆ្នាំ ១២ ១៣ឆ្នាំពីដើមមិញយើងមិនទាន់ចេះធ្វើម្ហូបទេ ដាំតែបាយទុកឲ្យគាត់ទៅមកដល់គាត់ធ្វើម្ហូបគាត់ទិញត្រីលក់ ទៅលក់នៅសៀមរាបយើងណឹងឯងផ្សារចាស់ណឹងឯងពីដើមមិញ។

ក៖ ចុះឪពុកឈ្មោះអ្វីដែរអ៊ុំ?

ខ៖ ឈ្មោះឯក។

ក៖ គាត់ណឹងក៏ជាអ្នកនៅទីនេះដែរ?

ខ៖ ចាស អរគាត់នៅវត្តចក ដល់គាត់បានគ្នាទៅគាត់មកនៅស្រុកជាមួួយម៉ែខ្ញុំឯណេះ  
ឯង។

ក៖ បាទ ចុះឪពុករបស់អ៊ុំណឹងប្រកបការងារអ្វីដែរកាលណឹង?

ឥខ៖ គាត់រាយតែមោង រាយមោងផង ដាក់លបផង ធ្វើតែប៉ុណ្ណោះឯងគាត់រកស៊ីតែប៉ុណ្ណោះឯង។

ក៖ បាទអ៊ុំ ចុះអ៊ុំចងចាំអ្វីខ្លះដែរទាក់ទងជាមួយឪពុកម្តាយរបស់អ៊ុំ ដែលអ៊ុំមិនអាចបំភ្លេចបាន អនុស្សាវរីយ៍ដែលមានជាមួយពួកគាត់អីចឹងណា?

ខ៖ មានអី សប្បាយទេនៅជាមួយគាត់នោះ គាត់ក៏ល្អនិងយើងដែរម៉ែឪខ្ញុំណា គាត់មិនមែនទៅកោងកាចឯណាទេ គាត់គ្រាន់តែ យើងទៅរកស៊ីក៏ទៅជាមួយគាត់ទៅ មិនដែលទៅបង្ខំអីយើងទេ ចេះតែទៅៗមកវិញក៏ហូបចុកអីធម្មតាប៉ុន្តែយើងមិនមានធូរធារបានតែមួយហូបៗ យើងអត់មានមុខរបរអីធំដុំំណា ដូចថាបានទេមួយគ្រប់ៗ ដល់សម័យអាពតទៀតទៅគាត់បែក គាត់បែកទៅក៏ខ្ញុំនៅតែជាមួយម៉ែខ្ញុំទៅរាយមោង ធ្វើលត់លក់ អ៊ុំទូលក់។

ក៖ ចុះអ៊ុំនៅចងចាំជីដូនជីតាអ៊ុំបានទេអ៊ុំ?

ខ៖ អត់ចាំខ្ញុំដូចថាខ្ញុំកើតមកណឹង ជីដូនជីតាខ្ញុំណឹងដឹងស្គាល់តែតាឈ្មោះតាស៊យ ប៉ុន្តែស្គាល់តែគាត់ណឹងឯងគាត់នៅជាមួយនៅជិតគ្នាមិនមែននៅជាមួយទេ ដូចថាផ្ទះនៅណេះមួយ ឯណេះមួយផ្ទះជិតគ្នា។

ក៖ គាត់ឈ្មោះអីគេអ៊ុំមិញ?

ខ៖ តាសូ។

ក៖ តាសូ?

ខ៖ ចាស តាសូ

ក៖ បាទ គាត់ថាខាងម្តាយឬក៏តាខាងឪពុក?

ខ៖ តាខាងម្តាយ បើតាខាងឪពុកឈ្មោះតាផន។

ក៖ តាផន?

ខ៖ ចាស។

ក៖ ចុះយាយខាងម្តាយខាងឪពុកចាំទេ?

ខ៖ ប៉ុន្តែយើងកើតអត់ទាន់។

ក៖ តែចាំឈ្មោះគាត់ទេ?

ខ៖ ចាំ យាយញឺស។

ក៖ យាយញឺសខាងណាដែរ?

ខ៖ ខាងឪពុក បើតាសូនេះឈ្មោះយាយជា។

ក៖ យាយជា តាសូខាងម្តាយ?

ខ៖ ចាស ខាងម្តាយ។

ក៖ ចុះកាលដែលអ៊ុំកើតមកណឹងទាន់ពួកគាត់ទេ?

ខ៖ អត់ទាន់។

ក៖ អត់ទាន់ទាំងអស់?

ខ៖ ចាស ទាន់តែឪពុកៗ។

ក៖ ទាន់តែតាទេ?

ខ៖ ចាស នោះឯងទាន់តែតា ធ្លាប់បានទៅលេងទៅអីគាត់ យើងទាន់។

ក៖ ចុះអ៊ុំមានបងប្អូនឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ អត់ផង អត់មាន អេមានដែរជីដូនមួយ អានោះបងប្អូនខាងម៉ែខ្ញុំឈ្មោះកានី កានីប៉ុន្តែនៅប្រទេសបារាំងប៉ុន្តែគេមិនដែលរាប់រកយើង ចុះយើងក៏មិនដែលទំនាក់ទំនងអីនិងគេដែរ កុំឲ្យថាគេមិនរាប់រកប៉ុន្តែយើងអត់ដែលទំនាក់ទំនង អានោះខាងម៉ែខ្ញុំបើខាងឪពុកខ្ញុំមានដែរ ឈ្មោះបងផេង បងផេងនោះ ក៏យើងគេមកក៏យើងមិនដែលទៅស្រុក មិនដែលទៅឯស្រុកខាងឪខ្ញុំអត់ដែលរវីរវល់ដូចថាខ្ជិល ដូចថាយើងវាអត់យើងមិនហ៊ានមិនហ៊ានទៅគេ យើងមិនដែលទំនាក់ទនងនឹងគ្នាទៅក៏ហី គេក៏មិនទំនាក់ទំនងនិងយើង យើងក៏មិនដែលទំនាក់ទំនងនិងគេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ អត់ អត់មានផង អត់មាន មានតែដូចថាយើងចូលស្រុកមានតែ សង្ហារអីណឹងឯងប្អូន បងមីពៅអីណឹងឯង ដូចថាធ្លាប់នៅស៊ីចុកជាមួយគ្នា ធ្វើខ្ញុំវាយវាអាក្រក់ សង្ខារ  
ណឹងណាខ្ញុំស្អប់វាស្អប់ ស្រាតខោអញ្ចេះចង ចងទៅឯងឃើញសំរែកកាន់យកមកបោក វាឲ្យឯងបោកខោ យីខ្ញុំមានប្រើឆាប់យកចងឲ្យមានសំរាយវិញវាថា ថាខឹងអើយខឹង វាបបួលខ្ញុំទៅតើបបួលខ្ញុំទៅប្រទេសក្រៅកាលដែលគេមួយហឺដែលគេទៅនោះ បបួលខ្ញុំទៅ បងម៉ួនឯងទៅទៅជាមួយខ្ញុំ ខ្ញុំបានបងម៉ួនឯងទៅខ្ញុំទៅ ខ្ញុំថាទៅឯណាទេចោលម៉ែណឹងហា។

ក៖ ចុះអ៊ុំនៅចងចាំ ឈ្មោះស្វាមីរបស់អ៊ុំទេ ស្វាមីមុនណឹងអ៊ុំ?

ខ៖ មុន ឈ្មោះឈុច អ្នកនៅភ្នំក្រោម ចាសដែលគេចាប់ទៅនោះដល់ក្រោយទៀត កួន ឆាយប៉ុន្តែគាត់ខូចហើយ។

ក៖ ចុះជាមួយស្វាមីមុនណឹងបានមានបុត្រជាមួយគ្នាទេ?

ខ៖ អត់មានអីមួយ ដល់បានក្រោយនេះបាន៦កូនប៉ុន្តែងាប់អស់២នៅសល់តែ៤ទេ ។

ក៖ ចុះអ៊ុំបានស្គាល់គ្នាជាមួយស្វាមីក្រោយណឹងដោយរបៀបណាដែរអ៊ុំ? ស្គាល់គ្នាម៉េចដែរ?

ខ៖ ស្គាល់គ្នាដូចថាយើងទៅរកស៊ីលក់ទឹកកកទឹកអីទៅក៏ យើងស្រលាញ់គ្នាទៅក៏បានគ្នាទៅ នោះឯងទំនាក់ទំនងទៅចេះតែទៅមកៗទៅ ហើយយើងបានគ្នាទៅ។

ក៖ ចុះការៀបអាពាហ៍ពិពាហ៍ជាមួយស្វាមីក្រោយណឹង រៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរអ៊ុំ?

ខ៖ ចិត្តខ្លួនឯងអត់បានឪពុកម្តាយ បើមុនសម័យអាពតគេរៀបឲ្យប៉ុន្តែយើងយកមករៀបនៅផ្ទះទៀត កាលនោះវានៅដូចថាមាន។

ក៖ ចុះកាលណឹងមានបានទទួលថ្លៃជំនូនពីខាងស្វាមីទេអ៊ុំ?

ខ៖ អត់ អត់បាន គ្នាអត់ដែរ។

ក៖ បាទអ៊ុំ ចុះអ៊ុំម៉េចក៏ជ្រើសរើសយកគាត់ធ្វើ់ជាគូរជីវិតដែរអ៊ុំកាលណឹង?

ខ៖ យកធ្វើជាគូរជីវិតណឹងឯង យើងដូចថាយើងស្រលាញ់គ្នាហើយចេះតែតស៊ូទៅរស់នៅជាមួយគ្នាទាល់តែគាត់ឈឺ គាត់ខូចទៅ ប្តីក្រោយណាបើ់ប្តីមុននោះអាពតគេស្នើរ គេយកទៅសម្លាប់ចោល មិនដឹងគេយកទៅណាទេយើងមិនដឹងដែរ យើងគេយកទៅរៀនណឹងទៅរៀនឯណាយើងមិនដឹង នៅប្រទេសក្រៅក៏មិនដឹង។

ក៖ ចុះតាំងពីក្មេងមកដល់សព្វថ្ងៃអ៊ុំធ្លាប់ធ្វើការងារអ្វីខ្លះដើម្បីចិញ្ចឹមជីវិត និងកូនចៅដែរអ៊ុំ?

ខ៖ ខ្ញំកាលមួយពេលនោះដែលខ្ញុំនៅនេះខ្ញុំ ទៅបិទចាន ចានអនុស្សាវរីយ៍គេលក់ណា ខ្ញុំទៅស៊ីឈ្នួលបិទចានឲ្យគេ ដល់ពេលកូវីដនេះមកក៏គេឈប់ អត់មានភ្ញៀវមកក៏ឈប់បិទទៅ មួយថ្ងៃ១ម៉ឺន ២ម៉ឺន ទៅ ថ្ងៃណាគេលក់ដាច់គេឲ្យ២ម៉ឺនទៅដែលខ្ញុំចាស់ជាងគេ ដូចថាក្មេងៗគ្នាមួយថ្ងៃតែ៨ពាន់ទេប៉ុន្តែខ្ញុំអង្គយមួយកន្លែង ប៉ុន្តែក្មេងៗរកក្រៅបានលក់ចានណា គេដូចថាគេឲ្យលក់៣ដុល្លារ ១ម៉ឺនអញ្ចេះគ្នាលក់មួយ៥ដុល្លារ អាខ្លះបាន១០ដុល្លារភ្ញៀវាធីបឲ្យទៅគេឲ្យតាមនោះឯងទៅទៀតបើខ្ញុំនេះអត់បានអីទេ បើគេស្រណោះទៅគេឲ្យម្នាក់១ពាន់ ២ពាន់ទៅស៊ីចំណីទៅអញ្ចុះឯង។

ក៖ ចុះកាលដែលបែកមកវិញ បែកពីប៉ុល ពតមកកដល់ស្រុកភូមិហើយរកស៊ីអីដែរអ៊ុំ?

ខ៖ ខ្ញុំធ្វើត្រី ពុះត្រីឲ្យវៀតណាម ពុះត្រីប្រម៉ារត្រីអីឲ្យវៀតណាមនោះ គេមិនមែនជួលយើងទេដូចថាគេឲ្យយើងយកក្រពះត្រី ក្រពះត្រីប្រម៉ាអាសៗ យកទៅដាក់ហាលទៅក៏ដាក់លក់ដូរអង្ករទៅ ដូចថាបានតែមួយចិញ្ចឹមជីវិត បានមួយពេលៗដូរអង្ករទៅហូប។

ក៖ ចុះអ៊ុំអត់មានប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមត្រីអីធ្លាប់ទេអ៊ុំ?

ខ៖ អត់ អត់ដែល។

ក៖ ចុះអ៊ុំអាចជួយប្រាប់បានទេថាពេលវេលាណាមួយក្នុងជីវិតអ៊ុំ ដែលអ៊ុំគិតថាពិបាកជាងគេបំផុតម៉ងក្នុងជីវិតណា? មានតែសម័យប៉ុល ពត ឬក៏មានសម័យផ្សេងទៀត?

ខ៖ មាន មានដូចថាកាលនោះយើងនៅក្នុងអន្លុងគ្រួសារនោះដែលខ្ញុំធំជាងគេ ខ្ញុំពិបាកជាងគេ មួយឆាកជីវិតខ្ញុំដូចថាយើងវានឿយណា នឿយអានឿយទៅព្រៃពេលខ្យល់ភ្លៀងមកក៏មូសផងអីផងអានោះដូចថាពិបាកដែរប៉ុន្តែុយើងចេះតែអាចទ្រាំទៅ វាទ្រាំបានដូចថាយើងមុខរបរយើងវាប៉ុណ្ណោះឯង។

ក៖ ចុះពេលវេលាណាដែរអ៊ុំគាត់ថាអ៊ុំសប្បាយចិត្តជាងគេដែរអ៊ុំ?

ខ៖ សព្វថ្ងៃដូចថាវាធូរគ្រាន់ដូចថាយើង មិនថាធូរអីទេដល់កូនគេទៅរកស៊ីទៅក៏គេដូចថាវាធូរ ដូចថាយើងដេកស៊ីនិងកូនម្តង ចាសដូចថាវាសប្បាយចិត្តគ្រាន់តិច ប៉ុន្តែយើងវានៅតែខ្វះខាតណឹងឯងចុះ គ្នាទៅរកបាននោះចេះតែឲ្យយើងចុះថ្ងៃណាគ្នាអត់ក៏យើងអត់ដែរ។

ក៖ បាទអ៊ុំ ចុះតាំងពីក្មេងមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ដូចជាមិនមានផ្លាស់ប្តូរអីផង វាមានតែយើងឈឺប៉ុណ្ណោះឯង សព្វថ្ងៃនេះយើងឈឺដូចថាយើងទៅណាចង់ទៅស៊ីឈ្នួលគេក៏ទៅមិនកើត យើងវាឈឺដូចថាមួយចំហៀងខ្លួន ដៃខ្ញុំវាស្វិត ស្វិតទៅយើងឈឺជើង ឈឺបាតជើងបាតអីនោះឯងទៅដើរទៅដូចថាយើងដើរទៅវាមិនស្រួលខ្លាចតែដួល យើងខ្លាចតែប៉ុណ្ណោះឯង។

ក៖ បាទអ៊ុំ ចុះកាលពីនៅក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ អត់ផង មិនដែលនឹកឃើញស្រម៉ៃនឹកឃើញធ្វើអីផង។

ក៖ អត់មានចង់ធ្វើតារាចម្រៀងអីទេ?

ខ៖ អូ! អត់ផង។

ក៖ តួកុនអី?

ខ៖ យើងមិនសូវជាស្អាតអីអ្នកស្រុកយើងអញ្ចេះនោះ។

ក៖ ចឹងមកដល់ទាកទងជាមួយចំណង់ចំណូលចិត្តអ៊ុំុម្តង តាំងពីក្មេងមកដល់ឥឡូវវិញម្ហូបណា ឬក៏សម្លរណាដែលអ៊ុំចូលចិត្តជាងគេ? ពិសេសជាងគេ អ៊ុំចូលចិត្តហូបជាងគេ?

ខ៖ ខ្ញុំនោះ?

ក៖ បាទ។

ខ៖ អីដែលចូលចិត្តហូបជាងគេមានតែទឹកគ្រឿង សម្លរករកូ ប្រហើរអីណឹងឯង ៣មុខប៉ុណ្ណឹងឯង។

ក៖ ចុះអ៊ុំជាអ្នកចូលចិត្តស្តាប់ចម្រៀងអីទេអ៊ុំកាលពីនៅក្រុុមុំអី?

ខ៖ ចូលចិត្ត តែសព្វថ្ងៃក៏ចូលចិត្ត ឲ្យតែចម្រៀងពីសង្គមខ្ញុំចូលចិត្តស្តាប់ មើលគេរាំគេរែក បើមានបុណ្យទានខ្ញុំរាំនិងគេដែរ ដល់ឈឺជើងហើយតែចេះតែដើរតិចៗនិងគេទៅ។

ក៖ បាទ ពីសង្គមណឹងអ៊ុំចូលចិត្តតារាចម្រៀងមូយណាដែរអ៊ុំ?

ខ៖ ខ្ញុំ?

ក៖ បាទ។

ខ៖ ខ្ញុំចូលចិត្ត រស់ សេរីសុទ្ធា សិុន ស៊ីសាមុតអីនោះឯងចូលចិត្តប៉ុណ្ណោះឯង។

ក៖ ចុះកាលពីនៅក្មេង ឬក៏កាលពីនៅក្រមុំពេលភ្ជុំបិណ្ឌ ចូលឆ្នាំអី នៅតាវត្តអីគេមានលេងល្បែងប្រជាប្រិយអ្វីខ្លះដែរអ៊ុំ? អ៊ុំបានទៅលេងនិងគេទេ?

ខ៖ មានលេងឈូង ទាញព្រាត់ ឆ្មារលក់កន្សែងធ្លាប់បានលេងនិងគេ ប៉ុន្តែខ្ញុំរត់អត់រួចនិងគេ បើថាលេងលាក់កន្សែងអញ្ចេះដឹងថារត់ ចូលវង្សជាន់គេទៅអត់រួចខ្ញុំមិនដឹងជាយ៉ាងម៉េច ដូចថាយើងរត់ទៅនេះគេដេញគក់ពីក្រោយមករកគេជួយហើយ ទៅក៏ពួកប្រុសៗនោះវាចូលចិត្តលោខ្ញុំតែអញ្ចុះឯង ខ្ញុំរត់ជាន់គេអត់ដឹងឯណាឯណីទេ ប៉ុន្តែលេងបានតែ១ម្តង ២ដងទៅក៏ហីទៅ មិនដែលហ៊ានលេងនិងគេទៀតទេ ខ្លាច ខ្លាចឈឺ។

ក៖ បាទអ៊ុំ ចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ អត់ចេះផង។

ក៖ ចុះនៅក្នុងផ្ទះកូនចៅបងប្អូនមានអ្នកនៅខាងសិល្បៈលេងតន្រ្តីលេងអីទេ?

ខ៖ អត់ អត់មាន មានតែកូនមួយអាពៅនោះឈ្មោះអាថេតៗនោះវា មុនមិញវាទៅហាត់ វារាំរបាំនៅភូមិវប្បធម៌ វាទៅលេងហាត់នោះឯងទៅក៏ ដល់ពួកនេះគេមកជួលទៅថតអារបាំភ្នងនេះឯងទៅគេឲ្យ១ថ្ងៃ៥ដុល្លារ ៣ថ្ងៃលេងទាំងយប់ទាំងថ្ងៃ ដល់ស្រាប់តែ៣ថ្ងៃគេឲ្យយើង៥ដុល្លារ ទៅក៏វាខឹងវាក៏ឈប់ហាត់អានោះទៀត វាថា គេជួលគ្នាមួយថ្ងៃមួយថ្ងៃ៥ដុល្លារ ហើយ៣ថ្ងៃមិនបានអីឲ្យគ្នា១០ដុល្លារ ឲ្យគ្នា៥ដុល្លារទៅក៏វាឈប់។

ក៖ បាទអ៊ុំ អញ្ចឹងមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ខ្ញុំនៅ៤នាក់ ស្រីតែ១ទេ ប្រុស៣។

ក៖ ចៅប៉ុន្មាននាក់ដែរ?

ខ៖ ចៅ អាធីនោះ៤នាក់ ហើយមីបន្ទាប់មកទៀត២នាក់ ប្រុស១ ស្រី១ ហើយនិងមីបងគេបង្អស់ស្រីនោះ អានោះមួយបានតែមួយទេ តែប៉ុណ្ណោះឯង។

ក៖ បាទ អញ្ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ៊ុំទេ? ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ មិនដឹងនិយាយថាម៉េចទេខ្ញុំ។

ក៖ ទូន្មានកូនចៅយ៉ាងម៉េចដែរ? ជូនពរកូនចៅម៉េចដែរចឹងណាអ៊ុំ?

ខ៖ ជូនពរគេឲ្យថាជំនាន់ក្រោយវា អាប្រវិត្តជូរចត់យាយនោះស្គាល់អស់ហើយឲ្យកូនចៅខំឲ្យថា កសាងខ្លួនឲ្យល្អខំរៀនឲ្យចេះដឹង ឲ្យឆ្លាតឲ្យបានធ្វើការងារទៅយើងវាមិនសូវពិបាក។

ក៖ បាទ ចឹងអរគុណអ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស សាធុ សាធុ។